Ди къуэш республикэхэм
Мэжджыт къыщызэIуах
Адыгей. Республикэм и Тэхъутэмыкъуей районым хыхьэ Новый сад жылагъуэм дэт тезырхэр щагъэзэкIуэж колоние №2-м мэжджыт къыщызэIуахащ.
Колонием тезырхэр щрахьэкI Адыгейм, кавказ Ищхъэрэм и адрей республикэхэм, Къалмыкъым, Краснодар крайм щыщхэу цIыху 500-м щIигъум. А IуэхущIапIэм муслъымэн жэмыхьэт 1998 гъэ лъандэрэ щыIэщ. Администрацэм диныр зезыхьэхэм нэхъапэми тхьэелъэIупIэ пэш яхухихауэ щытащ. Иджы мэжджыт яIэ хъуащ.
Ар къыщызэIуахым кърихьэлIащ республикэ УФСИН-м и унафэщI Заев Юрий, Адыгеймрэ Краснодар краймрэ я муслъымэнхэм я дин IуэхущIапIэм и муфтий Къардэн Аскэрбий, нэгъуэщI къулыкъущIэхэр, жылагъуэ, дин зэгухьэныгъэхэм я лIыкIуэхэр. Муфтийм и унафэкIэ мэжджытыщIэм и унафэщI хъуащ тезырыр езыхьэкIхэм ящыщ. ЯгъэтIысахэм я муслъымэн жэмыхьэтым и лэжьыгъэм и нэIэ тетынущ Адыгейм и Тохъутэмыкъуей районым и Iимам Мысэ Асфар.
НыбжьыщIэ 400
армэм дагъэкI
Къэрэшей-Шэрджэс. Бжьыхьэм армэм ираджахэмкIэ Урысей Федерацэм и щIыналъэхэм ящыщу Къэрэшей-Шэрджэсыр япэ итщ. Республикэм щыщ ныбжьыщIэ 400 сэлэт хъуащ.
Къэрэшей-Шэрджэсым и дзэ комиссар Темиров Арсен зэрыжиIамкIэ, IэщэкIэ ЗэщIэузэда Къарухэм щIалэщIэхэр ираджэнымкIэ къапэщыт къалэныр нэсу ягъэзэщIащ. Абыхэм я фIагъми хэхъуащ. Ираджахэм я процент 30-м щIигъум щIэныгъэ нэхъыщхьэ яIэщ. Ику иту Урысейм къыщыпщтэмэ, ар проценти 10-кIэ нэхъыбэщ.
Мэзкуу и унэ
Абхъаз. Республикэм и къалащхьэ Сыхъум «Мэзкуу и унэ» щэнхабзэ-IуэхузехьэпIэ центр къыщызэIуахащ. Абы кърихьэлIащ Абхъазым и Iэтащхьэ Анкваб Александр, УФ-м и Президентым и администрацэм щIыналъэ, щэнхабзэ зэпыщIэныгъэхэмкIэ и управленэм и унафэщI Чернов Владимир, Урысейм и лIыкIуэу республикэм щыIэ Григорьев Семён сымэ.
— «Мэзкуу и унэр» Урысеймрэ Абхъазымрэ зэпызыщIэу щытынущ. Ди тхыдэр зыщ, ди цIыхухэр зэпэгъунэгъущ. Унэр къызэIудох урысей-абхъаз форумыр щекIуэкIым хиубыдэу, — къыхигъэщащ Анкваб Александр. — Си фIэщ мэхъу лъэныкъуитIми ди зэпыщIэныгъэхэр егъэфIэкIуэным хуэунэтIа Iуэхугъуэ дахэхэр абы зэрыщекIуэкIынур, къэкIуэнум зэдэлэжьэныгъэм теухуа зэгурыIуэныгъэхэр абы щызэтщIылIэну.
Уэрдокъуэ Женя.
